אפרים משה ליליין

**אפרים משה ליליֶין** (בפולנית: **Maurycy Lilien**; 23 במאי 1874, דרוהוביץ', גליציה, האימפריה האוסטרו-הונגרית – 18 ביולי 1925, באדנוויילר, רפובליקת באדן, גרמניה) היה צייר, צלם ותחריטאי יהודי, שפעל בגרמניה ובארץ ישראל, ממייסדי "בצלאל", המזוהה עם סגנון האר נובו. שמו יצא לפניו בשל יצירתו בנושאי יהדות וציונות. מכונה לעיתים "האמן הציוני הראשון".

## ביוגרפיה
ליליין נולד בעיר דרוהוביץ' שבגליציה המזרחית (כיום באוקראינה) למשפחה ענייה, בנם של יעקב הכהן ליליין (1854–1907) וקיילי לאנגרמן (1856-1920). בשנים 1889-1893 למד באקדמיה לאמנויות היפות בקרקוב, מתוכן שנתיים אצל המורה הפולני יאן מטייקו, ואחר כך בווינה. כאשר סיים את לימודיו עבר לברלין, שם היה פעיל בחוגי האר-נובו הגרמני (יוגנדסטיל) ותרם איורים לעיתון "יוגנד" (גרמנית: "נעורים").

ב-1900 ראתה אור יצירתו הראשונה הקשורה לתנועה הציונית, סדרת איורים שעיטרו את ספר שיריו של בֶּריס פון מינכהאוזן, *Juda* ("יהודה"). פון מינכהאוזן היה משורר לא יהודי שהוקסם מראיית היהודים כבני ישראל העתיקים ותמך בציונות, אולם לאחר מכן הפך לאנטישמי ונאצי.

לצד יעקב ברנשטיין-כהן, חיים ויצמן, מרטין בובר, ליאו מוצקין ואחד העם היה ליליין ממייסדי הפרקציה הדמוקרטית ב (1901), וכחלק מפעולתה ייסד בשיתוף עם בובר וברתולד פייבל את ההוצאה לאור Jüdischer Verlag (יודישער פערלאג). ב-1903 יצא לאור ספר על אמנות יהודית בעריכת מרטין בובר, בו הוצג ליליין בין האמנים היהודים המובילים בדורם.

עיקר פרסומו בא לו בזכות תמונתו המפורסמת של הרצל על מרפסת המלון בבזל, שהוצגה בקונגרס של שנת 1901, ובזכות האיורים שבהם הציג את הרצל המזוקן כנביא תנ"כי וכדגם לדמויות תנ"כיות שונות כמו משה, חלקם בעירום. לפרסום רב זכו גם תחריטים שהכין בעקבות תמונות שצילם בארץ ישראל, של מראות מירושלים ומארץ הקודש. תחריטיו ואיוריו משקפים השפעה ניכרת של המאייר והצייר אוברי בירדסלי.

בשנת 1906 עלה לארץ ישראל, ויחד עם בוריס שץ ויוליוס רוטשילד ייסד את בית הספר לאמנות "בצלאל", לימד את הכיתה הראשונה שלו, ועיצב את סמלו של בית הספר. כעבור שנה חזר לגרמניה, שם חי רוב חייו. ביקר בארץ ישראל עוד שלוש פעמים. בעת ביקוריו בארץ ישראל עסק גם בצילום והסתייע בשירותיו של הצלם ח'ליל רעד. ב-1941 מסר בנו של ליליין לספריית שוקן 600 תשלילים מצלולויד וזכוכית. אחר כך עברו לרשותה של אספנית האמנות דבורה שוקן, ששימרה וקיטלגה אותם.

ליליין נחשב לאחד מגדולי האמנות היהודית ומניח היסוד לאיור הציוני. הייתה לו השפעה גדולה על עולם האסוציאציות החזותיות-אמנותיות בארץ ישראל ובעולם היהודי, לפחות בשני העשורים הראשונים של המאה. השילוב של נושא תנ"כי, הקשר ציוני, תפאורה מזרחית ודרך עיצוב אידיאליסטית מערבית הוא תמצית יצירתו. אמני "בצלאל" רקחו את יצירותיהם על-פי המינון הזה. גם אמנים כראובן רובין ואריה לובין הושפעו מאוד מליליין בראשית דרכם.

## חיים אישיים
בשנת 1906, אפרים נישא לאמנית היהודייה הלנה אמה מאגנוס (1880-1971), ונולדו להם שני ילדים: הבן יעקב אוטו (1907-1991), אשר עלה לישראל עם משפחתו, ובתם ד"ר חנה פאולה סופיה פיטרס (1911-2009), אשר עברה עם משפחתה לארצות הברית. בתו של יעקב אוטו ליליין, חנה, נישאה לטל קיפניס, בנו של לוין קיפניס.

הוא נפטר כשלקה בליבו בגיל 51 בלבד.

## הנצחה
על שמו רחובות בירושלים, בתל אביב ובבאר שבע.

במשך השנים נערכו מספר תערוכות לזכרו:
* בשנת 1947 המשכן לאמנות על שם חיים אתר הציג תערוכת ויטראז'ים שיצר ליליין.
* בשנים 1974–1975, במלאת מאה שנה להולדתו, מוזיאון ישראל הקדיש לליליין תערוכת זיכרון וגם העיר בראונשווייג בגרמניה (שבה חי ליליין את שנותיו האחרונות לצד רעייתו, הלנה מגנום, ילידת העיר ואמנית בזכות עצמה) הקדישה לו תערוכה רטרוספקטיבית.
* באפריל 1990 נערכה במוזיאון תל אביב לאמנות תערוכת צלומים של ליליין, שאצר הצלם מיכה בר-עם.
* בקיץ 2008 ערכה גלריה טל בכפר ורדים תערוכה של ציורי נשים של ליליין.
* במאי 2015 ערכה גלריה נ&נ אמן תערוכת רטרוספקטיבה של יצירותיו.

## גלריה

תמונה:May our eyes behold your return in mercy to Zion.jpg|כרזה לכבוד הקונגרס הציוני העולמי החמישי (1901)
תמונה:Theodor Herz007.jpg|הרצל, משקיף ממרפסת מלון שלושת המלכים בבזל שבשווייץ (1901), תצלום
File:Illustration zu „Lieder des Ghetto“.jpg|איור לספר ״שירת הגטו״ (Liber Des Ghetto; 1902), מאת מוריס רוזנפלד
File:Lilien, efraim moses sketch for a carpet.jpg|חתונה אלגורית (1906), אוסף מוזיאון ישראל
File:Lilien photo008.jpg| דוגמנית בעדי ראש (1906) תצלום
תמונה:Lilien Moses.jpg|"משה" (1908), איור לתנ"ך (באיור מופיע הרצל כבן דמותו של משה המקראי)
תמונה:Abraham Lilien.jpg|אברהם אבינו (1908), איור לתנ"ך
תמונה:Lilian002.jpg|יהושע בן נון (1908), איור לתנ"ך (פני הדמות מבוססות על דיוקנו של הרצל)

File:Lilien photo021.jpg|יהודי מבוכרה (1914-1906), תצלום
File:Lilien photo005.jpg|שומרוני צעיר (1914-1906), תצלום



## השכלה
* 1890 - 1892 אמנות, האקדמיות של קרקוב אצל המורה יאן מטיקו
* 1892 אקדמיה לאָמָּנֻיּוֹת יָפוֹת, וינה, אוסטריה

## הוראה
* 1906 לימד את הכיתה הראשונה של "בצלאל"

## לקריאה נוספת
*חיים פינקלשטיין (קטלג, אוצר, הקדמה), **א.מ. ליליין במזרח בתיכון [התיכון]: תצריבים (1908-1925)**, [באר-שבע]: אוניברסיטת בן-גוריון בנגב, הגלריה לאמנות ע"ש אברהם ברון, 1988
*רותי אופק (עורכת ואוצרת), **א.מ. ליליין: האמן הציוני הראשון**: **מכתבים, איורים, תחריטים וצילומים**, תפן: המוזיאון הפתוח, תפן, תשנ"ז-1997.
*רותי אופק, **האומן הציוני הראשון: אפרים משה ליליין, התנועה הציונית וקק"ל**, עת-מול 274 (נובמבר 2021), עמ' 5–8.

## קישורים חיצוניים

* 
* 
* 
* 
* 
* אפרים משה לילין, באנציקלופדיית המקרא של "גשר"
* חיים פינקלשטיין, ליליין והציונות, 1998
* E.M. Lilien: Unterwegs im alten Orient, קטלוג עם תמונות, בגלריה Michael Hasenclever 
* א.מ. ליליין: ביוגרפיה קצרה 
* אוסף מתמונותיו של ליליין
* אוספו הפרטי של אפריים משה ליליין והלן ליליין, מאוספי הארכיון המרכזי לתולדות העם היהודי.
* באתר דרוהוביץ, בוריסלב והסביבה

* 


## הערות שוליים

קטגוריה:יהודים גליציאנים
קטגוריה:יהודים אוסטרו-הונגרים
קטגוריה:צלמים יהודים גרמנים
קטגוריה:אנשי העלייה השנייה
קטגוריה:אמנים סימבוליסטים
קטגוריה:ציירים יהודים גרמנים
קטגוריה:צלמים ביישוב
קטגוריה:ציירים ביישוב
קטגוריה:מאיירים יהודים
קטגוריה:מו"לים יהודים גרמנים
קטגוריה:סגל בצלאל, בית מדרש לאמנות ולמלאכות-אמנות
קטגוריה:ציירי אר נובו
קטגוריה:אישים שהשתתפו בוועידות הקונגרס הציוני העולמי
קטגוריה:דרוהוביץ': אישים
קטגוריה:בוגרי האקדמיה לאמנויות היפות בקרקוב
קטגוריה:ארץ-ישראלים שנולדו ב-1874
קטגוריה:ארץ-ישראלים שנפטרו ב-1925